綜述文

**綜述文**（； ）係學術文一種，指篇文寫嚟想總括某個課題嘅學術文獻：學者想研究某個課題就會就嗰個課題寫文，出到咁上下就會累積咗一堆文，呢啲文資訊量大，做呢範嘅人覺得係時候要整理手上嘅知識，於是就有人寫篇綜述文，喺文中講個課題有邊啲重要概念、相關嘅研究大致搵到咩結果、仲有係（基於呢啲結果）覺得做呢範嘅學者跟住應該做咩進一步研究... 呀噉。

## 類型

有唔同類型嘅綜述文章，包括敘述型綜述、系統綜述同元分析。無論係邊類，綜述文都唔會引入新嘅研究結果，而係陳述同總括現有嘅結果。綜述文可以按做法嚟分類，研究者要按自己嘅需要，選擇要做邊種綜述。

敘述型綜述係最簡單嗰種，描述某一個主題或者課題當中已發表嘅資料，仲會講吓嗰個領域要做咩進一步研究。呢種綜述通常**唔**會點講研究該課題用到嘅方法。因此唔少人批評，呢類綜述太主觀，容易受作者嘅偏見影響，亦會遺漏同原創研究有關嘅理論細節。

系統綜述就比敘述型綜述更加詳細同有系統。系統綜述通常係一班研究者一齊做嘅，噉係因為呢種綜述嘅工序繁複，至少有以下呢啲步驟：
#Protocol：做之前要清楚列出有咩目標（要解答咩問題）、用咗乜嘢假設同埋方法，以求保持透明同中立。
#**搜尋策略**：Protocol 要定義清楚，一篇文章要符合咩條件，是次綜述先會包括佢（包括條件）。研究者仲要講明自己用咩策略嚟摷文獻，即係例如打算用邊啲搜尋器同入乜嘢關鍵詞。
#好多時，研究者仲會搵外人評鑑吓份研究嘅計劃。
#全面噉摷文獻，出版同冇出版嘅都要搵。
#會用一啲系統化嘅方法分析搵返嚟嘅文章，檢驗佢哋係咪步驟 2 講出嘅定義，例子可以睇睇文本探勘、引文分析同主題模型等。
#結合搵到嘅研究嘅結果。如果要計數，可以睇睇統合分析嘅數點計。
#寫研究報告嗰陣，清楚交代晒上面啲步驟。
事實係，呢種綜述通常會由成  研究者一齊做，而且閒閒哋要做幾個月先會出到初稿。同時正正因為呢種綜述做得咁嚴謹，所以（同敘述型綜述相比）更加受到重視，寫呢種綜述往往更能夠吸引其他同行引用自己篇文，對做綜述嘅研究者嘅事業更有益。

範圍綜述係喺廿一世紀初興起嘅。範圍綜述嘅重點在於要就目標課題嘅研究文獻，講清楚嗰個課題嘅文獻量，個課題有咩重要概念同定義，以及有啲咩問題可以問。呢種綜述同系統綜述唔同，唔似得後者噉會有特定嘅問題想問，不過可以為後者鋪路——範圍綜述可以理解為「大**範圍**噉講解個領域」嘅綜述。因此，範圍綜述被指係特別適合新、證據未係太清楚嘅研究領域。同系統綜述相同嘅係，範圍綜述都係事前要度清楚 protocol 先嘅。

同系統綜述相比，範圍綜述問嘅問題會「闊」啲，例如：
*系統綜述：傾向問「X 對 Y 有咩影響？」或者「X 對 Y 有幾強嘅影響？」等嘅問題；譬如「ZZZ 呢隻新藥係咪有效緩和病人嘅焦慮情緒？」
*範圍綜述：又用新藥 ZZZ 做例子，範圍綜述就比較可能會係睇勻有關 ZZZ 嘅研究，提到呢啲研究用咗咩方法以及講到邊啲概念。

元分析最適用於用咗統計技術嘅定量研究。要做元分析，研究者要睇勻一大堆目標課題嘅研究，列出呢啲研究搵到嘅數值，然後再由呢啲數值度計個「整體結果」出嚟，譬如家陣要研究智商同「識幾多隻語言」之間有幾強嘅統計相關，研究者就要睇勻一大拃評估咗呢種相關嘅研究，由呢啲研究搵到嘅相關值當中計個結果出嚟。得出嘅結果，就可以話畀研究者知（例如）想搵嗰個相關「平均嚟講」有幾強。做元分析有指引要跟，唔係可以隨意自己做嘅。

## 技巧

有學者指，綜述文有必要全面討論審查咗嘅研究論文，要講呢啲研究嘅缺點，但又要講佢哋作出咗咩貢獻，例如有研究者就噉樣強調：

綜述文較後嘅部份，實會花啲章節講講有邊啲範疇可以做進一步嘅研究。篇文最尾嘅參考文獻同樣重要，因為學者同學生往往要睇篇綜述文參考咗咩文獻，摷返嗰啲文嚟睇。

搵文做資料來源嘅時候，一般認為係應該要搵多個唔同嘅數據庫同搜尋器。有啲數據庫同搜尋器係泛用嘅，例如科學網（）就涵括任何科學領域（包括自然科學同社會科學）而 PubMed 就專攻醫療同健康方面嘅研究。搵晒唔同類型嘅數據庫同搜尋器，先可以確保自己搵到廣泛嘅知識，呈現唔同嘅觀點，最後出嗰篇綜述文就更加平衡。寫文期間講到自己做綜述用嘅方法嗰陣，研究者亦要提返自己用咗邊啲數據庫同搜尋器

假如自己做嗰範已經有好多文，出現飽和嘅情況，就可能要考慮做吓搜尋器最佳化，簡單講即係了解搜尋器嘅運作原理，嚟調整自己搵到嘅資料，甚至提高想要嘅資料喺搜尋器內嘅排名，篩走啲搜尋器會搵到、但查實冇用嘅料。

到咗二〇二〇年代初，學界已經出現資訊爆炸嘅情況，有唔少人覺得人手做綜述都做唔嚟。因此有人就開始研究使用人工智能技術嚟做綜述，而事實係大型語言模型等嘅技術經已能夠勁，識得就用家指定嘅題目搵研究論文，搵完仲識整理好成一份綜述文噉嘅文件呈現出嚟。

## 睇埋
*參考文獻：要做綜述，研究者亦可以睇吓前人寫嘅文引述咗乜嘢文獻；呢步通常係用咗搜尋器摷之後先做。
*發表偏差
*學術寫作
*再現

## 詞彙
重要詞彙嘅英文名：
*敘述型綜述：narrative review
*系統綜述：systematic review
*範圍綜述：scoping review
*元分析：meta-analysis
*搜尋器最佳化：search engine optimization

## 文獻
歐美文獻：

* Pham, M. T., Rajić, A., Greig, J. D., Sargeant, J. M., Papadopoulos, A., & McEwen, S. A. (2014). A scoping review of scoping reviews: advancing the approach and enhancing the consistency. *Research synthesis methods*, 5(4), 371-385，呢篇範圍綜述講當時學界有嘅範圍綜述，討論呢種（以當時嚟講）新興嘅研究方法入便有咩概念。
* Rethlefsen, M. L., Kirtley, S., Waffenschmidt, S., Ayala, A. P., Moher, D., Page, M. J., & Koffel, J. B. (2021). PRISMA-S: an extension to the PRISMA statement for reporting literature searches in systematic reviews. *Systematic reviews*, 10, 1-19.
* Tricco, A. C., Lillie, E., Zarin, W., O'Brien, K. K., Colquhoun, H., Levac, D., ... & Straus, S. E. (2018). PRISMA extension for scoping reviews (PRISMA-ScR): checklist and explanation. *Annals of internal medicine*, 169(7), 467-473.
* Cochrane Handbook for Systematic Reviews of Interventions


## 註釋

## 引咗

## 外拎

* 撰寫文獻探討 (Literature Review) 嘅事前準備工夫（中文書面語，唔係粵文），Asia Edit
* 發展出標題同問題，JBI，呢個網頁講到一個諗法，主張範圍綜述要講明所謂嘅 PCC —— **P**opulation（總體）、**C**oncept（概念）同埋 **C**ontext（研究背景）然後用 PCC 嚟決定是次綜述要包括邊啲研究。
* 講布林搜尋關鍵詞嘅入門介紹，依度講關鍵詞可以配合邏輯連接詞嚟用。
* 範圍綜述嘅 template，PDF 快勞